**ΔΙΕΥΘΥΝΣΗ ΠΕΡΙΒΑΛΛΟΝΤΟΣ**

***Καθαριότητα είναι η υπηρεσία του πολίτη, από τον πολίτη, για τον πολίτη***

Μετά την αντιμετώπιση της διαχείρισης των αστικών λυμάτων, το μείζον πρόβλημα που παραμένει και αφορά άμεσα το περιβάλλον και τη δημόσια υγεία είναι η διαχείριση των αστικών απορριμμάτων. Τα ελληνικά αστικά απορρίμματα, σε αντίθεση με τα απορρίμματα των ανεπτυγμένων χωρών, χαρακτηρίζονται από υψηλή περιεκτικότητα σε οργανικά υλικά και υψηλή υγρασία. Ο Δήμος μας παράγει 22.360 τόνους σύμμεικτα ετησίως.

Κύριος στόχος της Διεύθυνσης Περιβάλλοντος παραμένει μία καθαρή, βιώσιμη και περιβαλλοντικά αναβαθμισμένη πόλη. Για τον λόγο αυτό, καλούμαστε να υλοποιήσουμε μία σειρά από ουσιαστικές παρεμβάσεις και καινοτόμες δράσεις για την αποκομιδή των απορριμμάτων και να επιδιώξουμε ένα ολοκληρωμένο σύστημα διαχείρισής τους, να διαφυλάξουμε και να ενισχύσουμε το αστικό πράσινο, να ενημερώσουμε, να ευαισθητοποιήσουμε και να ενεργοποιήσουμε ουσιαστικά τους πολίτες. Η στόχευση της Διεύθυνσης Περιβάλλοντος κινείται προς την κατεύθυνση εναρμόνισης της αποκομιδής και διαχείρισης των αστικών απορριμμάτων σε μικρο-επίπεδο, δηλαδή σε επίπεδο Δήμου, με την αντίστοιχη προσέγγιση σε μακρο-επίπεδο, δηλαδή σε επίπεδο Περιφέρειας.

Οι τρεις κατευθύνσεις της Διεύθυνσης είναι η **αποκομιδή**, η **ενημέρωση** και η **διαχείριση**. Το πλαίσιο υλοποίησης των τριών αυτών κατευθύνσεων βασίζεται στη διεκδίκηση, στη συνεργασία και στην ενεργοποίηση πολιτών, υπηρεσιών του Δήμου, ερευνητικών φορέων, όμορων Δήμων και Περιφέρειας. Τα κριτήρια αφορούν στις περιβαλλοντικές επιπτώσεις, στο κόστος επένδυσης και στις απαραίτητες εγκαταστάσεις και εξοπλισμό. Οι άξονες αυτοί δίνουν το αρχικό στίγμα μίας συνολικής περιβαλλοντικής πολιτικής και δεν περιορίζονται σε μεμονωμένες περιβαλλοντικές δράσεις.

**Βελτίωση αποκομιδής**

1. Αναδιοργανώνουμε τα προγράμματα **οδοκαθαρισμού** με στόχο τη βελτιστοποίηση της αποτελεσματικότητάς τους.
2. Δίνουμε ιδιαίτερη έμφαση στον **καθαρισμό φρεατίων** της πόλης μας, ώστε να μην υπάρχουν βουλωμένα φρεάτια.
3. Σχεδιάζουμε ξεχωριστό πρόγραμμα για **κλαδιά και πράσινα απόβλητα** και αναζητούμε τρόπους ενεργής αξιοποίησής τους. Ο Δήμος μας παράγει 1.900 τόνους ετησίως.
4. Χρησιμοποιούμε το **πλυντήριο κάδων** καθημερινά και αδιαλείπτως.
5. Καταγραφούμε το δίκτυο των **κάδων** μηχανικής αποκομιδής και αντιμετωπίζουμε όλες τις προβληματικές καταστάσεις.
6. Εγκαθιστούμε, σε επιλεγμένους χώρους, συστάδες **βυθιζόμενων κάδων**, δημιουργώντας διακριτικά σημεία συλλογής απορριμμάτων χωρίς οσμές και αναβαθμίζοντας έτσι τους δημοτικούς κοινόχρηστους χώρους.
7. Ανανεώνουμε τα σημεία περισυλλογής **παλαιών** **ηλεκτρικών συσκευών**.
8. Πυκνώνουμε το δίκτυο της **ανακύκλωσης** βελτιώνοντας έτσι την αναλογία μπλε κάδου ανά κάτοικο. Ο Δήμος μας παράγει 3.460 τόνους ανακυκλώσιμα απορρίμματα ετησίως.
9. Δημιουργούμε νέο δίκτυο αποκλειστικά για τη **συλλογή γυαλιού** και τοποθετούμε τους ειδικούς κάδους σε συγκεκριμένα σημεία για τη βέλτιστη αξιοποίησή τους.

**Βελτίωση ενημέρωσης**

1. Διαμορφώνουμε τον **νέο κανονισμό καθαριότητας** του Δήμου μας, ο οποίος θα προταθεί σε δημόσια διαβούλευση.
2. Συντονίζουμε την **ενημέρωση πολιτών** για την τήρηση της καθαριότητας με φυλλάδιο που θα αφορά στην υιοθέτηση απλών καθημερινών κανόνων.
3. Προγραμματίζουμε δράσεις ευαισθητοποίησης σε θέματα **ανακύκλωσης**.
4. Προβαίνουμε σε πιο ουσιαστική ενημέρωση των πολιτών για τη **συλλογή παλαιών ηλεκτρικών συσκευών**.
5. Βελτιώνουμε την επικοινωνία μας με τους πολίτες με τη **Γραμμή του Δημότη**, όπου καταγράφουμε τα αιτήματα, τις υποδείξεις και τις επισημάνσεις των πολιτών για θέματα και προβλήματα της καθημερινότητας.

**Βελτίωση διαχείρισης**

1. Συνεργαζόμαστε με πανεπιστημιακά ιδρύματα και διερευνούμε την προοπτική συμμετοχής του Δήμου μας σε καινοτόμα προγράμματα κομποστοποίησης ή άλλων τεχνολογιών διαχείρισης αστικών απορριμμάτων και στοχεύουμε στη μέγιστη κατά το δυνατόν αξιοποίηση μελλοντικών **χρηματοδοτούμενων προγραμμάτων**.
2. Ενισχύουμε τον μηχανολογικό εξοπλισμό της **Υπηρεσίας Πρασίνου** για τη βέλτιστη αποκατάσταση ξερών ή προβληματικών δένδρων.
3. Καθαρίζουμε **εγκαταλελειμμένα ιδιωτικά οικόπεδα**, έχοντας πρώτα ειδοποιήσει τους ιδιοκτήτες και χρεώνοντάς τους την εργασία.
4. Συντονίζουμε ομάδα εκπαιδευμένων εθελοντών όσον αφορά στην **πυροπροστασία** και εντατικοποιούμε την περισυλλογή **εγκαταλελειμμένων οχημάτων**.
5. Προγραμματίζουμε συνάντηση με την **Περιφέρεια Αττικής**, ώστε να γίνει σαφής περιγραφή του νέου μοντέλου διαχείρισης απορριμμάτων, όπως, επίσης, και το πώς θα υποστηριχθούν ουσιαστικά οι Δήμοι στη διαμόρφωση τοπικών σχεδίων.
6. Διαμορφώνουμε πιθανό πλαίσιο διαδημοτικής συνεργασίας για τη λειτουργία **τοπικού σταθμού μεταφόρτωσης απορριμμάτων**, ώστε να επιτευχθεί δραστική μείωση των εξόδων. Η προοπτική αυτή θα καθορίσει μελλοντική επένδυση σε μηχανολογικό εξοπλισμό.
7. Δίνουμε έμφαση στη βέλτιστη διαχείριση των **οικονομικών** της Διεύθυνσης, σε συνεργασία με την οικονομική υπηρεσία, όσον αφορά τα ανταποδοτικά αλλά και τα οικονομικά οφέλη από την ορθότερη διαχείριση απορριμμάτων.
8. Διευρύνουμε τις συνεργασίες μας, αναζητούμε επιστημονική στήριξη και στοχεύουμε στη διαμόρφωση μίας **ξεκάθαρης περιβαλλοντικής πολιτικής**.

Η Διεύθυνση Περιβάλλοντος επιδιώκει, μέσα από τις δράσεις της και τη συνεχή ενημέρωση, να καλλιεργήσει σταδιακά στους πολίτες της Αγίας Παρασκευής **μία περιβαλλοντική κουλτούρα προσανατολισμένη στην αισθητική αναβάθμιση της πόλης μας**. Διευθυντής, προϊστάμενοι και εργαζόμενοι στις Υπηρεσίες Περιβάλλοντος, Καθαριότητας και Πρασίνου καταβάλλουν καθημερινή προσπάθεια στην κατεύθυνση αυτή. Δεν πρέπει να ξεχνάμε, όμως, ότι η επίτευξη του στόχου αφορά στον καθένα μας ξεχωριστά.

**Ιωάννης Α. Σιδέρης**

*Αντιδήμαρχος Διεύθυνσης Περιβάλλοντος*